Nii janate:
“Tana caa cacha ariirijieuruha sohin jaooruhane coinane”,
naauruha nii Jerosaleen nenacaaurune jana,
“Nocoa chujianra jianacoon neein satiin coarajera notaracaae ereerejena.
Chanuna colaraain ninauhene coarajeeure.
Jerihanete acaauru esenetaain,
‘Acate Cana Coaunera letono Curisitone’,
naaurucaiha cocoainanacaihuri.
Canacaanune laaen,
nii uhana jaan coitucuhacaanu.
Jana turuha Curisitone,
‘Naojoain cajete uhera’,
naain coitucuerariaain”,
naauruhane janate,
cuu nii ita taojiaauruhana jaan loreri Teenforo asaae aonajenajaain:
“Esinaena aihana jaun,
canu unajaan coitucuhiche.
Coatiha casuujua caje coaauneein uhaaun.
Inaraacha coitucuhi Cana Coaunerate caletoae.
Dede caje,
aca caletoane jaunna coitucuun caje uhanune jaun”,
nae Cana Coaunera Calaohi Jesoso tonijiaain.
Niritohane corenihate mucuhin amaain caresero cuhane Jesoso enoanaa jerecure niqui,
nete jaiti cuu tenihane jaun,
chatoaneei que biji teeurene.
Nete,
atiin esenetaain:
“Turuha Curisitone,
coatiha aiha caa cachane amuritoheriin araai saain niicha ichai ichaain cacha notaariaain”,
naaure arajiin cachaauru.
Jesoso queecha ereeuruha cachaaurune que urichocuruhana jaunte,
rautaaurenihane jaun nere tonoraeraauru Teenforo beraihurera folisihacuru letoaaure nii fariseeocuru,
nii cuu nenaa batirichuru curuaanaacuru,
naojoaihuri,
Jesoso mucuhin raacuuruhane coina.
Nii jaunte:
“Basijiin reeintiariina cau neeorihun.
Nii baihane nii caletoaera rene cauha cureeunni.
Canu aririquicheein niqui.
Nete caurueneriquicheein,
nii cuhanune jaun turunaa naineneriquicheeine najaun”,
naa Cana Coaunera Calaohi Jesosone jaunte,
nejesinajeein itarai:
“Chuna curete,
ariirijiacachene niha natiin eruhenerihacache.
Jerihanete Curiecocuru que najasiiteein nenacaauru Jorioocuru atane cunaa jere,
Curiecocuru relaane coina.
Chatohanerichaain naate aite:
‘Canu ariichene niha natiin,
caururiheicheein cuhanune jaun turunaa naineneriquicheeine jaun’,
nae”,
naainte itacaje bajaaebajaaecure Jorioocuru.
Nii beseta satono janonaa banate,
beseta nunuhe bana,
bajaauruhane amuritoheriin Cana Coaunera bajaaure jiniiquiin nii beseta bitoaa turunacaauru.
Nii jaunte beseta satono que nimichuhin tonijiaain,
nii cuu nenacaauru rai:
“Cocoirei carene uhinena cocoae.
Aitoha Cana Coaunera Quiricha Inoaesi cuhanene tocohaneein,
quesenetaera cacha suujua cajete mitureein acau rijijieein sorohin,
jelaiha suujua cuhane maroemaroereein,
suujua rucujueein rai ichaonaa nitajenaachara nejeein nenaa teraanu que,
chaaen leeochaauru rai niha natiin tihane coina”,
nae Cana Coaunera Calaohi Jesoso,
nii beseta bitoaaurera rai.
Nitohaneein Cana Coaunera Suujue raaururichaain esenetaerauru cachaaurune quete aite Cana Coaunera Calaohi Jesoso,
coitucuuruhane coina.
Jaiti dede curuaanaaneein Jesoso enoaenihane jaunte,
esenetaerauru rai suujue letoaene Cana Coaunera.
Nii quete aite Cana Coaunera Calaohi Jesoso.
Nii jaunte niritoha Jesosone jaun tabaauru:
“Acate nii turuha uha niicha jerecuri Cana Coaunera ere berane”,
naauruhane jana:
“Acate Curisitonera”,
naacoauruha leeochaaurune janate,
tabaauru jana:
“Inasiin jetao Calileea caje uriha Curisitone coaalanaala.
‘Jerichanejeeinte curuaanaa inoaesi Rabiri rijijieein Beleeun cocoaichaneein nereein Curisito,
curuaanaa inoaesi Rabiri ichoalaneein nenaa’,
naa Cana Coaunera Quiricha Inoaesi cuhane natiin,
Curisito nere Calileea cocoaicha”,
naaure.
Niritiinte Jesoso coreniha cuu ita rerohecaain ita caje nelerucure.
Tabaaurune mucuhin amaain caresero cuhane tenaa jerecure niqui,
nete ichana nainene chunei.
Nii jaunte,
Jesoso colane turuha uuruha nii Teenforo beraihurera folisihacurune jana:
“Chanuna mucuhin uhaeneeiche”,
naain bajaauruha cuu nenaa fariseeocuru,
batirichuru curuaanaacuru,
naaonjoainurine jana:
“Cha corenihane mucuhin uharichaanu joaereein coreniha.
Nihei chunei cacha irihane rijijieein erei”,
naauruhane janate:
“Inae nachu inara netonai coritaate.
Esenetaauruha cana curuaanaacuru,
fariseeocuru,
naaonjoainurine coaalanaala esenetaaiche.
Acaihanejein Cana Coaunera Ere coitucuuruhi,
Cana Coaunera jaolecuru cachaaurute esenetae”,
naauruhane jana:
“Nainihei joaereein nere aonaelanaala,
joaereein:
‘Naojoaainte ichae’,
naain,
caohachaain coitucuhelanaala,
cacha casetecaacachene,
niritiin aitoha cana quiricha inoaesi cuhanene jaunne”,
naa nii janotiin Jesoso rene turuha cunaa fariseeo Necodemone janate:
“Ii tonaina Calileea cocoaicha neei.
Nihei chunei Calileea caje ecocohin Cana Coaunera ere bera.
Cana Coaunera Quiricha cuhane arihute coitucuhi”,
naauruha leeochaauru fariseeocuru Necodemo rai janate,
nenajau cauha cuure nii cuu nenacaauru.